【格律诗词】七律•冬日杂兴冬日杂兴三首
闫克敏
一
步履蹒跚衰病翁，蹇驴驽马略相同。
红尘紫陌身之寄，绿水青山情所钟。
酒已无缘终是憾，诗虽有兴却难工。
年来自许心湖静，高卧无闻夜啸风。
二
行吟卧读亦寻常，权把他乡怍故乡。
楼外风声喧凛冽，枝头鹊语诉恓惶。
冬寒六出花迷眼，夜永七言诗搅肠。
老去人生宜旷达，阮囊虽涩有奚囊。
三
太息光阴似急湍，一年容易岁将阑。
山衔落日浮云淡，冰冻长河朔气寒。
食不求精知胃好，诗难称善觉心宽。
闲听雀语幽窗下，随遇而安即是安。
冬日杂兴三首
祁牧多
一
黄发步趋白首翁，人生归宿总相同。
初无虚位墙头榻，大有背时饭后钟。
顽铁炉膛难造化，黔驴本事不精工。
平平仄仄来时路，不遇顺风遭逆风。
二
万有盛衰属故常，星为行客宇为乡。
桃花水近仙源远，柳叶刀横仕路惶。
浪子风云狂态度，山人草野好心肠。
相成相斥留形影，不在彀中也入囊。
三
百丈岩高下急湍，水帘为句未曾阑。
迂回不隐涓涓热，倾泻无遮凛凛寒。
梼杌幽明惊梦久，蜉蝣天地养心宽。
南华开眼濠梁论，勘破红尘走笔安。